

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΠΕΡΙΒΑΛΛΟΝΤΟΣ,**

**ΕΝΕΡΓΕΙΑΣ ΚΑΙ ΚΛΙΜΑΤΙΚΗΣ ΑΛΛΑΓΗΣ**

**ΓΕΝΙΚΗ ΓΡΑΜΜΑΤΕΑΣ**

**Πρόσκληση εκδήλωσης ενδιαφέροντος για τον ορισμό Προέδρων σε Διοικητικά Συμβούλια Φορέων Διαχείρισης Προστατευόμενων Περιοχών**

Η Γενική Γραμματεία Περιβάλλοντος, Ενέργειας και Κλιματικής Αλλαγής του Υπουργείου Περιβάλλοντος, Ενέργειας και Κλιματικής Αλλαγής απευθύνει ανοικτή πρόσκληση εκδήλωσης ενδιαφέροντος για την επιλογή και ορισμό επιστημόνων σε θέσεις προέδρων των ακόλουθων Διοικητικών Συμβουλίων Φορέων Διαχείρισης Προστατευόμενων περιοχών:

* Φορέας Διαχείρισης Δάσους Δαδιάς - Λευκίμης – Σουφλίου
* Φορέας Διαχείρισης Εθνικών Δρυμών Βίκου - Αώου και Πίνδου
* Φορέας Διαχείρισης Λιμνοθάλασσας Μεσολογγίου
* Φορέας Διαχείρισης Οροσειράς Ροδόπης
* Φορέας Διαχείρισης Υγροτόπων Αμβρακικού

Με βάση το άρθρο 7, παρ. 4 του ν. 3937/2011, «Πρόεδρος του Δ.Σ. των Φορέων Διαχείρισης Προστατευόμενων Περιοχών ορίζεται από τον Υπουργό Περιβάλλοντος, Ενέργειας και Κλιματικής Αλλαγής, πρόσωπο με **αναγνωρισμένη επιστημονική επάρκεια, εμπειρία και ενεργό δράση στα ζητήματα προστασίας του φυσικού περιβάλλοντος**, το οποίο δεν έχει καταδικαστεί με αμετάκλητη δικαστική απόφαση για τα πλημμελήματα που προβλέπονται στο ν. 1650/1986 (ΦΕΚ 160 Α΄), π.δ.55/ 1998 (ΦΕΚ 58 Α΄), ν. 998/1979 (ΦΕΚ 289 Α΄), ν.δ. 86 /1969 (ΦΕΚ 7 Α΄) και στη νομοθεσία περί αυθαιρέτων (άρθρο 29 παρ.1 του ν. 2242/1994, άρθρο 24 παρ. 2 του ν. 2344/1940, άρθρο 22 παρ. 3 του ν. 1577/1985, ν. 1337/ 1983, ν. 1892/1990, ν. 2791/2001»

Οι θέσεις είναι μη αμειβόμενες και ορίζονται με απόφαση του Υπουργού Περιβάλλοντος, Ενέργειας και Κλιματικής Αλλαγής. Οι υποψήφιοι πρέπει να είναι Έλληνες πολίτες και να διαθέτουν ειδική επιστημονική και επαγγελματική εμπειρία στον τομέα της διαχείρισης και προστασίας ειδών και οικοτόπων και εν γένει του φυσικού περιβάλλοντος. Θα συνεκτιμηθεί η όποια σχετική διοικητική εμπειρία διαθέτουν οι υποψήφιοι και η εμπειρία τους σε θέματα διαχείρισης συγχρηματοδοτούμενων έργων.

Οι ενδιαφερόμενοι που πληρούν τις ανωτέρω προϋποθέσεις καλούνται να υποβάλουν αίτηση όπου θα αναφέρονται συγκεκριμένα στο Φορέα Διαχείρισης στον οποίο επιθυμούν να αναλάβουν ως Πρόεδροι του Δ.Σ., συνοδευόμενη από βιογραφικό σημείωμα, από το οποίο θα προκύπτει η ως άνω απαιτούμενη εμπειρία και γνώσεις.

Η αίτηση μπορεί να υποβληθεί είτε ηλεκτρονικά στη διεύθυνση biodiversity@prv.ypeka.gr, είτε μέσω τηλεομοιοτυπίας (fax) στο 210 6425300 μέχρι και την 10η Ιουνίου 2014.

**Η ΓΕΝΙΚΗ ΓΡΑΜΜΑΤΕΑΣ**

**ΝΑΝΤΙΑ Ι. ΓΙΑΝΝΑΚΟΠΟΥΛΟΥ**